Kaník, Ľudovít, poslanec NR SR (2014-11-08):
Nesľúbil som, že budem iba dve minúty, že to, za dve minúty sa to nedá, na znôšku toľkého klamstva a zákerných a falošných fám, ktoré systematicky niektorí roznášajú, reagovať. To by vám vyhovovalo, aby počas dvoch minút som nestihol ani na štvrtinu z tých nezmyslov, ktoré tu zazneli, reagovať. Takže znova začnem, často to používam, parafrázou na pani Margaret Thatcherovú, ktorá povedala, že je veľmi rada vždy, keď zaznejú osobné útoky, pretože to znamená, že oponent nemá žiadne argumenty. Tu som nepočul žiaden argument. O niečo sa pokúsil pán Blaha, ale veľmi chabo. Len a len osobné útoky, postavené na klamstvách a falošných informáciách. Tak začnem pekne po poriadku. Pán poslanec Blaha, to, čo ste povedali, je absolútny nezmysel. Absolútny nezmysel, neodchádzal som pre nič také, čo ste vy povedali. A môj brat Norbert žiadnych 22 mil. nežiadal. Máte absolútne zlé, nepresné informácie, ale veľmi radi ich šírite a veľmi radi ich šíria ľudia vám podobní. Pani Nachtmannová, viete, vy ste použili argument, že Forbes označil Putina za najmocnejšieho muža sveta. Áno, to je pravda. A to si myslíte, že najmocnejší muž sveta znamená, že najväčší demokrat? (Reakcie z pléna.) Aj Hitler bol svojho času najmocnejší muž sveta. To bol aký argument? Akurát hovorí o tom, že aj keď som sa to snažil priblížiť a vysvetliť, ale ako som povedal, nie ani tak pre vás, ale pre tých ľudí, čo to počúvajú, aký je rozdiel medzi liberálnou a neliberálnou demokraciou, v tom je problém. Áno, v Rusku je tiež demokracia, ale putinovského typu, nie liberálna demokracia, takú ja na Slovensku nechcem. A takú na Slovensku nechce väčšina Slovákov a ďalších, ktorí tu žijú. To, že vám to vadí a že vám vyhovuje práve tá iná, ja sa nečudujem. Vy ste v novembri nestáli na námestiach a určite ste nestáli na tribúnach. Vy ste, nie všetci, ale veľká väčšina členov a aj priaznivcov SMER-u patrili práve k vládnucej strane, či už ako členovia, či už ako rodinní príslušníci, či už ako tí, ktorí s tým režimom boli zžití. Vy ste nežiadali zmenu režimu. Vy ste boli tí, ktorým vadila, ktorých zaskočila a prekvapila zmena režimu. Vy November neoslavujete. Vy k Novembru jednoducho nepatríte. A vy vo vnútri, aj keď to už nemôžete priznať, vy ste, vy by ste boli celkom radi, keby to bolo aj ináč. Takže od vás sa vôbec nečudujem, že máte takýto vzťah k tomu, čo November priniesol na Slovensku, a že tu sedíte vďaka Novembru. To ale je veľmi dôležité. Bezplatné zdravotníctvo. Myslím, že, neviem už ktorý presne poslanec, to som si nepoznačil, že čo sme my spravili so zdravotníctvom. Ale veď tu sa bavíme, čo vy robíte so zdravotníctvom. V rozprave to viackrát zaznelo a znova to zopakujem: na Slovensku ľudia z hľadiska svojich výdavkov hotovostnými platbami z vlastného vrecka v pomere k celkovým výdavkom domácností podľa štatistík OECD platia viac ako občania Spojených štátov amerických. Uvedomujete si to? Znova sa spýtam, sú Slováci bohatší, ako sú Američania? No nie sú. Prečo potom platia na zdravotníctvo z vlastného vrecka viac ako Američania? Viac ako Francúzi. Viac ako je priemer krajín OECD. A toto ste zaviedli vy. Toto je Ficove bezplatné zdravotníctvo. Takto si ho vy predstavujete. O čom sa tu bavíme mimo iného? O trojnásobne predražených nákupoch do zdravotníctva, kde sa kradne pacientom. Kradnú sa peniaze, ktoré majú patriť pacientom, na to, aby sa obohatili firmy, ktoré sú naviazané na politické špičky SMER-u. Vy sa nehanbíte hovoriť, nás tu obviňovať, niečo, a vy tu vládnete siedmy rok? Viete vy dokázať aj niečo iné, ako sa vyhovárať? Viete sa vyrovnať so zodpovednosťou a postaviť tvárou a povedať: toto sme dokázali? Vy ste dokázali to, čo vám vyčítame: zaviesť klientelistický systém, ktorý vedie k tunelovaniu všetkých verejných zdrojov vo všetkých oblastiach ekonomiky, kde verejný sektor pôsobí. Pán Jasaň, kolega, na teba platí úplne to isté. Iba by som sa opakoval. Ďakujem za pozornosť.